**Abielu sõlmimine kui perekonnaseisutoiming**

**Konspekt**

**VAIMULIKULE ABIELU SÕLMIMISE ÕIGUSE ANDMISE EKSAMILE EELNEV KOOLITUS**

**Konspekti kasutamisel peale eksamit peab arvestama, et õigus on ajas muutuv nähtus!**

**ÕIGUSAKTID, MILLE SISU[[1]](#footnote-1) PEAB VAIMULIK EKSAMIL TUNDMA**

**Õigusaktid on kättesaadavad** [**https://www.riigiteataja.ee**](https://www.riigiteataja.ee)**. Palun kasutada õppimiseks ainult Riigi Teataja kodulehel olevaid õigusakte!**

**Seadused:**

1. [Perekonnaseadus](https://www.riigiteataja.ee/akt/128042022004?leiaKehtiv) (PKS)
2. [Perekonnaseisutoimingute seadus](https://www.riigiteataja.ee/akt/112032022017?leiaKehtiv) (PKTS)
3. [Nimeseadus](https://www.riigiteataja.ee/akt/122122018015?leiaKehtiv) (NS)
4. [Rahvastikuregistri seadus](https://www.riigiteataja.ee/akt/104082022014) (RRS)
5. [Isikut tõendavate dokumentide seadus](https://www.riigiteataja.ee/akt/120062022057?leiaKehtiv) (ITDS)
6. [Haldusmenetluse seadus](https://www.riigiteataja.ee/akt/113032019055?leiaKehtiv) (HMS)
7. [Isikuandmete kaitse seadus](https://www.riigiteataja.ee/akt/104012019011) (IKS)
8. [Välismaalaste seadus](https://www.riigiteataja.ee/akt/119032019083?leiaKehtiv) (VMS)
9. [Riigilõivuseadus](https://www.riigiteataja.ee/akt/112022020004?leiaKehtiv) (RLS)
10. [Tsiviilseadustiku üldosa seadus](https://www.riigiteataja.ee/akt/106122018003?leiaKehtiv) (TsÜS)
11. [Rahvusvahelise eraõiguse seadus](https://www.riigiteataja.ee/akt/126062017031?leiaKehtiv) (REÕS)
12. [Välisriigi avaliku dokumendi legaliseerimise nõude tühistamise konventsiooniga ühinemise seadus](https://www.riigiteataja.ee/akt/13184864?leiaKehtiv)

**Määrused:**

1. Regionaalministri 22.06.2010 määrus nr 9 „[Perekonnaseisukannete tegemise ning väljatrüki edastamise ja säilitamise kord](https://www.riigiteataja.ee/akt/127022020011?leiaKehtiv)“
2. Siseministri 11.12.2017 määrus nr 43 „[Perekonnaseisuametniku koolituse ja eksami läbiviimise kord](https://www.riigiteataja.ee/akt/115122017006)“
3. Regionaalministri 03.05.2010 määrus nr 8 „[Perekonnaseisuasutusele esitatavate avalduste, paberil tehtavate perekonnaseisukannete ja perekonnasündmuse kohta väljastatavate tõendite vormid, abieluvõimetõendile kantavad andmed ning võõrkeelses tõendis kasutatavate keelte loetelu](https://www.riigiteataja.ee/akt/128062019034?leiaKehtiv)“
4. Vabariigi Valitsuse 18.03.2005 määrus nr 61 „[Isikunime andmisel ja kohaldamisel kasutatavate eesti-ladina tähtede ja sümbolite loetelu ning võõrkeelsete isikunimede ümberkirjutusreeglid](https://www.riigiteataja.ee/akt/131072019013?leiaKehtiv)“
5. Regionaalministri 16.03.2005 määrus nr 9 „[Tunnused, mille alusel perekonnanimesid käsitatakse ühise perekonnanimena](https://www.riigiteataja.ee/akt/868025)“

**PEREKONNASEISUTOIMINGU (SEALHULGAS ABIELU SÕLMIMISE) KOHT AVALIKUS HALDUSES**

Avalik haldus ehk riigihaldus tähendab riigi ülesannete täitmist, eelkõige just täidesaatva riigivõimu teostamist. Neid riigiülesandeid täidab riik oma haldusorganite kaudu, kelleks on valitsusasutused, vabakutselised riigiametnikud (notar), osa ülesandeid on antud kohalikule omavalitsusele ja osa funktsioone on antud üldse eraõiguslikele isikutele. Olemuselt jäävad aga kõik need ülesanded ikkagi riigiülesanneteks, mis tähendab teatud erisusi nende funktsioonide elluviimisel. Sisult võib riigifunktsioone liigitada avaliku võimu teostamisega otseselt seotud funktsioonideks (otsene avalik haldus) ja n.ö abistava iseloomuga funktsioonideks (kaudne riigihaldus). Need funktsioonid, mis kuuluvad otsese avaliku halduse alla, on seotud otseselt avaliku võimu teostamisega ehk sellega, et haldusorgan, kes riigi nimel tegutseb, **võib anda kodanikule õigusi ja kohustusi**. Niisugust pädevust ei ole igal haldusorganil, vaid ainult niisugustel, kes vastavad kõrgendatud nõuetele, s.t neil peab olema kõrgem kvalifikatsioon kui teistel, nad on usaldusväärsemad ja nad on võimelised rohkem vastutama oma tegude eest.

Perekonnaseisutoimingute tegemine on üks niisuguseid funktsioone, mis kuulub otsese avaliku võimu teostamise alla. Seega on ka perekonnaseisuametnikul selles mõttes vastutusrikkamad ülesanded täita. Üheks niisuguseks ülesandeks on abielu sõlmimine. Tegemist on haldustoiminguga, millega antakse kodanikule õigused ja pannakse peale kohustused.

Riik on otsustanud anda osaliselt selle funktsiooni täitmise võimaluse vaimulikele. Haldusõiguslikus ehk juriidilises mõttes tähendab see seda, et vaimulik teostab riigi nimel üht tema funktsiooni, mis olemuslikult on otsese avaliku võimu teostamine. Seega peab vaimulik selle funktsiooni teostamise osas vastama nendele nõuetele, mis riigiteenistuses olev perekonnaseisuametnik – nii kvalifikatsioon, eetika, usaldusväärsus, seaduslikkus kui vastutusvõime.

Need reeglid, mida abielu sõlmimise käigus tuleb järgida, on materiaalõiguslikud normid, mis sisalduvad nii PKS-is kui teistes seadustes ning menetlusnormid, mis sisalduvad PKTSis ja HMSis.

Arvestada tuleb avalikus halduses kehtivat põhimõtet, et haldusorgan võib teha vaid seda, mida seadus lubab ehk ainult vastavalt oma pädevusele. See tähendab haldustoimingu käigus väga täpselt normi järgimist, sest vastasel juhul võib tehtud toiming osutuda õigusvastaseks, kehtetuks tunnistatavaks või tühiseks. Võimalik on ka abiellujapoolne rahalise hüvitise nõudmine riigilt vastavalt riigivastutuse seadusele. Unustada ei tohi ka seda, et abielu sõlmimise seaduslikkus on üks osa kogu riigi tegevuse seaduslikkusest ja halduskultuurist. Vaimulik on haldusorganina siin üks osa halduskultuurist ning tema korrektne või mittekorrektne tegevus näitab seda kas positiivselt või negatiivselt.

**ABIELU REGISTREERIMISE ÕIGUSLIK TÄHENDUS**

Abielu mõistet riikide seadustest üldjuhul ei leia. Ka Eesti õigusest abielu legaaldefinitsiooni ei ole. Enamikel juhtudel algab abielu reguleeriv õigusakt või selle osa abieluvõimest. Abielu mõiste kui sellise puhul ollakse ka õiguskirjanduses ettevaatlik, sest abielu tähendus ühiskonnas on ajas muutuv. Abielu on defineeritud näiteks kui ühiskonna poolt aktsepteeritud, kindlat suhet kahe isiku vahel, kui õiguslikult tunnustatud liitu kahe alaliselt kooselava isiku vahel. Seega sisaldab abielu ühelt poolt armastusel põhinevat suhet ja teisalt selle suhte õiguslikku registreerimist. See osa, mis puudutab vaimuliku poolt abielu sõlmimise õiguse saamist, on just see riikliku registreerimise pool. Õiguslikus mõttes antakse abielu riikliku registreerimisega abielule kui ühiskondlikule suhtele õiguslik tähendus s.t tekivad teatud õiguslikud tagajärjed. Abielu sõlmimine on ühelt poolt tehing kahe poole (abielluja) vahel ja teiselt poolt haldustoiming, kus osalevad riik, keda esindab perekonnaseisuametnik kui haldusorgan HMSi tähenduses ja abiellujad teiselt poolt. Kui need 2 poolt – abiellujad, sõlmivad kokkuleppe, et kohustuvad täitma PKSis (3. peatükk) sätestatud vastastikke kohustusi ja valivad varasuhte, mida nende abielusuhetes kohaldatakse, kinnitab perekonnaseisuametnik vastavat kokkulepet ja kannab selle rahvastikuregistrisse (RR), andes kokkuleppele õigusliku tähenduse. NB! Abielu loetakse sõlmituks (s.t õiguslikud tagajärjed hakkavad kehtima) juba „jah“ sõna ütlemisest abiellujate poolt, registrisse kandmine teeb selle vastastikuse tahteavalduse nähtavaks kolmandatele isikutele.

Sotsioloogilises mõttes on abielu mehe ja naise kestvaks ajaks loodud ühendus. Sotsiaalse käitumisnormina on sellel erinevates kultuurides ja eri ajalooperioodidel olnud erinev sisu, mille kujundajaks on olulises osas olnud religioossed ja moraalsed ettekujutused. Tänapäeval mõistetakse abielu all (Euroopas ja selle suguluskultuurides) mehe ja naise vaba otsuse alusel põhinevat, teatud vorme järgides sõlmitud ühendust põhimõtteliselt lahutamatuks kooseluks[[2]](#footnote-2). Samas võib täheldada abielu mõiste ja tähenduse muutumist seoses ühiskonna arenguga – kui varem rõhutati abielu eesmärgina laste saamist ja ühist kasvatamist, siis nüüd räägitakse pelgalt kooselust, samuti samasooliste abielu tunnustamisest Euroopas ja mujal maailmas. Inglismaal tunnustatakse teatud mõttes ka juba polügaamilisi abielusid, et kaitsta sotsiaalses mõttes naisi, alanenud on abiellumisiga jne.

Abielu on õigussuhe, millele riik annab teatud seadusega kindaksmääratud õiguslikud tagajärjed abikaasade vastastike õiguste ja kohustuste osas. See ongi peamine erinevus näit n.ö vabaabielust, kus pooled lepivad vastastikes õigustes ja kohustustes ise kokku. Riigi huvi on eelkõige kaitsta isiku varalisi õigusi. Sellega on seotud kaudselt ka näiteks abikaasa ülalpidamiskohustus peale lahutust. Teisalt on seaduse mõte kaitsta abielust sündinud last rohkem võrreldes vabaabielus sündinud lapsega, kuid see põhimõtte on ajaga muutunud. Euroopa inimõigustele viidates on trend selles suunas, et lapse isaks saab mees, kes selleks soovi avaldab, tähtsust hakkab kaotama asjaolu, et lapse ema on lapse sünni ajal abielus teise mehega. Nii ka Eestis, kus PKS sätestab, et lapse emaga abielus olevat meest ei loeta lapse isaks, kui teine mees on isaduse omaks võtnud. Kas lapse huvid on sellistel puhkudel alati rohkem kaitstud, on mõtlemiskohaks. Abielu sõlmimisel ei oma tähtsust isiku seadusliku aluse olemasolu riigis, kus ta abielluda soovib, viibimiseks. Teisalt on võimalik läbi abielu näidata, et isiku perekond asub nüüd selles riigis ja siis on juba tunduvalt raskem sellist illegaali riigist välja saata. Riigikohtu seisukohalt tuleb sellisel puhul hinnata isiku ohtlikkust riigile. Perekonnast lahutamise keeld on tähtsam.

**VAIMULIKU ROLL ABIELU REGISTREERIJANA - VAIMULIK KUI PEREKONNASEISUAMETNIK**

Vaimulik, kes soovib abielusid sõlmida, peab tegema perekonnaseisuametniku eksami abielu sõlmimise osas ja talle antakse abielu sõlmimise õigus. PKTS § 17 sätestab tingimused, millele vaimulik peab vastama, et abielu sõlmimise õigust taotleda. Valdkonna eest vastutaval ministril või tema volitatud isikul on pädevus ka antud õigus kehtetuks tunnistada (PKTS § 20). Abielu sõlmimise osas on vaimulik kui haldusorgan. Oma toimingutes seoses abielu sõlmimisega peab ta lähtuma üldistest haldusmenetluse põhimõtetest – seaduslikkus, proportsionaalsus, eesmärgipärasus jne. Ka vaimuliku tegevust abielu sõlmimise osas kontrollib riik - PKTS § 52 kohaselt teostab järelevalvet vaimuliku üle Siseministeerium. Vaimulik peab abielu sõlmimisel tundma ja õigusakte, mis selle toimingu tegemist reguleerivad ning neist abielu sõlmimisel ka lähtuma

Vaimulik viib usulisi talitusi läbi oma koguduse liikmetele. Teise konfessiooni liikmeid võib vaimulik erandkorras laulatada (sh sõlmida siis ka riikliku abielu) juhul, kui konfessioonide vahel on olemas vastav kokkulepe. Vaimulikule seadusega n.ö riikliku abielu sõlmimise õiguse andmise mõte on selles, et vaimulik saaks riikliku abielu läbi viia koos kirikliku laulatusega. Seega peavad need toimingud olema läbi viidud samal päeval samal ajal. Vaimulik on erisustega perekonnaseisuametnik, seega ta ei tohi läbi viia ainult riiklikku abielu – alati peab juures olema ka kiriklik laulatus. Vaimuliku õigus abielu sõlmida on ainult Eesti Vabariigi piires, see ei laiene ei Euroopa Liidule ega teistele riikidele.

**ABIELU MATERIAALÕIGUSLIKUD NORMID**

Abielu sõlmimisel tuleb arvestada nii materiaalõigusnormidega kui menetlusnormidega. Materiaalõigusnormid on kirjas perekonnaseaduses (tsiviilseadustiku üldosa seaduses, põhiseaduses vm), menetlusnormid PKTSis ja HMSis. Ei tohi unustada, et PKTS on erinormiks HMSile!

**Abieluvõime**

Abieluvõime on spetsiifiline teovõime, mis on vajalik teatud tehingu – abielu[[3]](#footnote-3), sõlmimiseks. Alexander Lüderitz nimetab seda traditsiooniliselt üldisest lepinguõigusest erinevaks eriliseks teovõimeks.[[4]](#footnote-4) Sisuliselt näitab abieluvõime[[5]](#footnote-5), et ühel isikul ei ole takistusi abielu sõlmimiseks teise konkreetse isikuga. Nii määratleb abieluvõime sisu näiteks isiku sugu, üldine teovõime, sugulussuhe kui ka kehtiv abielu. Abieluvõime hõlmab ka isiku arusaamist abieluga seotud õiguslikest tagajärgedest. Abieluvõime on üks osa abielu sõlmimise takistustest – PKS reguleerib eraldi eeldusi (§1) ja keelde (§ 2-6) ning korda (§ 7). Enne 01.07.2010 kehtinud perekonnaseadus kasutas samade tingimuste kindlaksmääramisel mõisteid ”kord”, ”eeldus”, ”iga” ja ”takistus”[[6]](#footnote-6).

PKS § 5 kohaselt ei või perekonnaseisuametnik abielu sõlmimist kinnitada, kui on alust eeldada, et esineb abielu kehtetuks tunnistamise või tühisuse alus. Viidatakse PKS §-des 9, 10 ja 11 sätestatud alustele. Seega peab perekonnaseisuametnik abiellumisavalduse vastuvõtmisel kontrollima järgmisi asjaolusid:

Kas abiellujad on erinevast soost (PKS § 1 lg 1).

Kas abiellujatel on täielik teovõime (PKS § 1 lg 2):

18- aastasel on täielik teovõime, kui kohus ei ole talle määranud eestkostjat (s.t ei ole teovõimet piiranud). Kontrollida saab RRi andmete alusel. Kui kohus on täisealise teovõimet piiranud, siis võib abielu sõlmida üksnes juhul, kui isik saab piisavalt aru abielu õiguslikest tagajärgedest ning vastav info nähtub eestkostja määramise kohtulahendist(PKS § 1 lg 4);

alla 18- aastane – kohus võib vähemalt 15-aastase teovõimet laiendada abielu sõlmimise osas (PKS § 1 lg 3).

Kas abiellujad ei ole veresugulased (PKS § 2) – pane tähele sugulust – on konkreetsed piirid, kellega on keelatud abielluda. RRi andmed, sünnitõend.

Kas on lapsendamissuhe (PKS § 3) – kontrollida saab RRi andmete alusel.

Kas ei ole kehtivat abielu (PKS § 4) - kontrollida saab RRi andmete alusel.

6. Kas abielluja on ikka otsusevõimeline (TsÜS § 13) - tehing, mille isik tegi vaimutegevuse ajutise häire või muu asjaolu tõttu seisundis, mis välistas tema võime õigesti hinnata seda, kuidas tehing mõjutab tema huve (otsusevõimetus), on tühine, välja arvatud, kui isik kiidab tehingu pärast vaimutegevuse ajutise häire või muu asjaolu lõppemist heaks.

7. **ERISUS VAIMULIKULE**: vaimulik võib keelduda abielu sõlmimisest, kui abielluja ei vasta kirikus, koguduses või koguduste liidus kehtiva usutunnistuse järgsetele abielu sõlmimise tingimustele.

**ABIELU SÕLMIMISE KORD**

**Mõlemad abiellujad peavad isiklikult kohal olema. Abielu tohib sõlmida vaid vaimulik, kes on selleks saanud õiguse valdkonna eest vastutavalt ministrilt või tema volitatud isikult.**

**Abielu sõlmimise tahteavaldus ei tohi olla tingimuslik!**

**Abiellujatele võiks tutvustada PKS 3. peatükis sätestatud abielu üldisi tagajärgi avalduse vastuvõtmisel, et neil oleks võimalik ise lugeda, millised vastastikused kohustused abieluga kaasnevad – perekonnaõiguslikud tagajärjed – isiklikud ja varalised.**

Abielu sõlmimise tähtaja lühendamine on ettenähtud erakorralisteks juhtudeks. Näiteks eluohtlik haigestumine, lapse sünd, kaitseväkke saatmine jm. Tähtaja lühendamisse tuleb suhtuda tõsiselt. Ilma MÕJUVA PÕHJUSETA tähtaega lühendada ei tohi.

 Isiklik abielu sõlmimise kohustus tähendab, et abielu ei saa sõlmida esindaja kaudu.

Varem abielus olnud isikud on kohustatud esitama koos oma abiellumisavaldusega dokumendid eelmise abielu lõppemise kohta. Näiteks abikaasa surmatunnistus, abielulahutustunnistus või kohtuotsus abielu lahutamise või kehtetuks tunnistamise kohta. Kui esitatakse välisriigis väljaantud vastav dokument eelmise abielu lõppemise kohta, siis tuleb arvestada välisriigi dokumendi tunnustamise nõudeid (vt osa välisriigidokumentide kehtivus Eestis). Dokumente tuleb nõuda, kui andmed ei ole juba kantud rahvastikuregistrisse.

Abielu lõppemise kohta peavad olema dokumentaalsed tõendid.

**ABIKAASADE VARASUHTED**

PKTS § 37 lg 2 p 4 alusel märgivad abiellujad abiellumisavalduses, kas nendevahelistele varalistele suhetele kohaldatakse PKSist tulenevat varaühisuse, vara juurdekasvu tasaarvestuse või varalahususe regulatsiooni. Valiku tegemisel perekonnaseisuametnik selgitab varaühisuse, vara juurdekasvu tasaarvestuse ja varalahususe varasuhte õiguslikku olemust ning asjaolu, et kui abiellujad oma valikut ei avalda, loetakse nende poolt valituks varaühisuse regulatsioon. Seega peab vaimulik abiellumisavalduse vastuvõtmisel selgitama varasuhete olemust. NB! Vaimulik ei tohi soovitada üht või teist varasuhet!

Abiellujad võivad oma varasuhet kuni abielu sõlmimiseni muuta. Varasuhte muutmise avaldus peab olema esitatud ühiselt, isiklikult ja kirjalikult.

Üksikute varasuhete osas vt voldikut Abikaasade varalised õigused.

**ELEKTROONILINE MENETLUS**

**KANNE**

Kuni 30.06.2010 kehtinud perekonnaseaduses sätestatud „perekonnaseisuakti” asemel on PKTSis võetud kasutusele uus mõiste – „kanne”, mida kasutatakse kahes erinevas tähenduses – ühelt poolt kui andmete kogumit (PKTS § 2 lg 2), teiselt poolt kui haldusotsust[[7]](#footnote-7). Sisuliselt on tegemist ametniku otsusega kanda vastavad andmed RRi, andes seeläbi andmetele õigusliku tähenduse. RRi kantavatele andmetele õigusliku tähenduse omistamine on väga olulise tähendusega – neid kasutatakse õiguslikes toimingutes juriidiliselt kehtivate andmetena, täiendavalt perekonnaseisuandmeid tõendavaid dokumente kodanik esitama ei pea. Seetõttu on perekonnaseisuametnikul, kes andmed RRi kandena sisestab, kohustus enne kande tegemist veenduda andmete õigsuses ning ka peale kande tegemist kontrollida kande õigsust, täielikkust ja salvestamist RRi (PKTS §7). Kanne jõustub selle salvestamisel RRi (§ 8 lg 3), st andmetele saab tugineda koheselt peale nende salvestumist.

RRS § 6 lõike 2 kohaselt on seadusega ettenähtud juhtudel RRi kantud andmetel õiguslik tähendus ja RRS § 25¹ kohaselt on Eesti perekonnaseisuasutuse koostatud perekonnaseisuakti alusel, samuti välisriigi asutuse väljaantud dokumendi alusel RRi kantud andmetel sama õiguslik tähendus kui perekonnaseisuakti kandel (lg 1). PKTS § 2 lõike 5 kohaselt eeldatakse, et RRi kantud perekonnaseisuandmed on õiged. Nimetatud sätted annavad perekonnaseisuandmetele, mis on kantud RRi, õigusliku tähenduse. Praktikas tähendab see seda, et haldusorgan, kes teeb mingit õiguslikku toimingut (näit notar, kohtunik, Politsei- ja Piirivalveamet , Maksu- ja Tolliamet, Sotsiaalkindlustusameti ametnikud jt) perekonnaseisuandmete alusel, peab andmeid vaatama RRist ning ei tohi nõuda kodanikult perekonnaseisuandmeid sisaldava dokumendi (tunnistuse või tõendi) esitamist. PKTS § 15 lg 3 kohaselt peavad riigi ja kohaliku omavalitsuse asutused ja teised avaliku ülesande täitjad lähtuma RRi kantud andmetest ega tohi nõuda väljavõtte esitamist. Kuigi ka enne 01.07.2010 pidid haldusorganid lähtuma oma toimingute tegemisel RRi andmetest, siis ei olnud kõikidel RRi kantud andmetel õiguslikku tähendust - alates 01.07.2010 on kõikidel perekonnaseisuandmetel õiguslik tähendus.

Ka vaimulik peab abielu sõlmimise avalduse vastuvõtmisel arvestama sellega, et kui RRis on isiku kohta abiellumiseks vajalikud andmed olemas, siis ta ei tohi paberkandjal neid andmeid küsida!

Seega, kui vaimulikul endal ei ole RRi juurdepääsu taotletud, siis suhtleb tema maakonnakeskuse kohaliku omavalitsusega, kes kontrollib, kas abielluja vajalikud andmed on registris olemas. Kui ei ole, teavitab maakonnakeskuse kohalik omavalitsus sellest vaimulikku, kes abiellujatelt vastavad dokumendid vastu võtab ning need maakonnakeskuse kohalikule omavalitsusele sisestamiseks edastab.

Erandiks elektroonilisele kandele on paberkande tegemine. Paberkande teeb ka vaimulik. Paberkandele antakse hiljem elektrooniline vorm maakonnakeskuse kohaliku omavalitsus poolt. Paberil tehtud kanne võetakse RRi üle andmehõivekandega.

**ABIELU SÕLMIMISE ÜKSIKUD MENETLUSTOIMINGUD**

**Isikusamasuse tuvastamine**

Isikusamasust saab kontrollida dokumentide alusel, mis on toodud ITDSis (tavaliselt pass, ID-kaart). Vajadusel peab ametnik juhtima tähelepanu, et isikut tõendav dokument peab olema kaasas ka abielu sõlmimise päeval ning et see dokument peab kehtima ka abielu sõlmimise päeval.

**Riigilõiv**

Abielukande tegemise eest on riigilõiv 30 eurot (RLS § 338). Avaldaja peab lisama avaldusele riigilõivu tasumist tõendava dokumendi või andmed, et kes tasus riigilõivu, kelle eest tasuti riigilõiv, mille eest tasuti, viitenumber, kuupäev, millal tasuti, millise panga (krediidiasutuse) kaudu tasuti ja millisele krediidiasutusele ja summa. Vaimuliku eest kontrollib nende andmete alusel riigilõivu tasumist maakonnakeskuse kohalik omavalitsus.

**Avaldus**

Avaldus esitatakse kirjalikult ja ühiselt ja isiklikult, st abiellujad peavad koos tulema vaimuliku juurde, täitma avalduse ja selle vaimuliku nähes allkirjastama. Avaldust saab muuta isiklikult ja kirjalikult või digitaalallkirjaga ühiselt kinnitatud avalduse alusel. Abiellumisavalduses tehtud varasuhte valiku muutmiseks esitavad abiellujad isiklikult kirjaliku ühise avalduse perekonnaseisuasutusele, kuhu esitati abiellumisavaldus. Seega varasuhte valikut digitaalallkirjaga kinnitanud avalduse alusel muuta ei saa. Erandina võib ühe abielluja vabas vormis tehtud avalduse alusel muuta abielu sõlmimise aega ja abielu sõlmimise kohta.

**Avaldusele lisatud dokumendid**

* **Sündi tõendav dokument** -Sünnidokumendi vastu võtmisel peab vaimulik olema veendunud, et see vastab välisriigi dokumenditele sätestatud nõuetele. Sünnidokumendist võib mööda minna vaid MÕJUVAL PÕHJUSEL.
* **Abieluvõimetõend -** Abieluvõimetõendi küsimine on seotud abielluja elukoha- või kodakondsusriigiga. Abieluvõimetõendit peab esitama isik, kelle elukoht on välisriigis või kes on elanud Eestis alla kuue kuu vahetult enne abiellumisavalduse esitamist. Abieluvõimetõend peab vastama välisriigi dokumentidele esitatud nõuetele. Abieluvõimetõend peab kehtima abielu sõlmimise ajal. Kui elukoha- või kodakondsusriik ei anna välisriigi kodanikule tõendit, on võimalus taotleda Eesti maakohtust luba abiellumiseks ilma abieluvõimetõendita.

**Erisused**:

**a)** määratlemata kodakondsusega isikud (kellel on Eesti pikaajaline elamisluba) ja Eesti kodanikud, kelle elukoht on välisriigis või kes on elanud Eestis alla kuue kuu vahetult enne abiellumisavalduse esitamist ning kes ei saa mõjuval põhjusel abieluvõimetõendit esitada, võivad perekonnaseisuametniku juures abielu sõlmimise menetluse käigus anda kirjaliku omakäelise kinnituse selle kohta, et takistused abielu sõlmimiseks puuduvad. Selline kinnitus asendab abieluvõimetõendit.

**b)** Kui Euroopa Liidu kodaniku elukoht on kantud rahvastikuregistrisse vaid riigi täpsusega (st elukohana on märgitud Eesti), ei loeta seda Eestis elamiseks ja nõuda tuleb abieluvõimetõendit. Näiteks soovib Eestis abielluda Läti kodanik, kelle elukoht Eesti rahvastikuregistris on märgitud Eesti. Elukoht on Eesti täpsusega juba viimased 12 kuud. Siiski tuleb selliselt inimeselt nõuda abieluvõimetõendit, sest riigi täpsusega elukohta ei loeta Eestis elamiseks. Riigi täpsusega säilitatakse elukoht neile EL kodanikele, kelle elukoha andmed kaotasid kehtivuse eluruumi omaniku õigustatud nõudmise menetluses (rahvastikuregistri seaduse §-d 91 või 110). Eluruumi omaniku algatusel saab elukohaandmeid muuta juhul, kui inimene, kes eluruumis seni elas, sel enam ei ela. Seega on EL kodanikud, kelle elukoha andmete kehtivus omaniku nõudmisel lõpetatakse, üldreeglina Eestist lahkunud ja seega on abieluvõimetõendi nõudmine igati õigustatud.

**c)** abieluvõimetõendi nõudmine ei ole vajalik juhul, kui abielluja elukoha andmete kehtivuses on lühiajaline katkestus (perekonnaseisutoimingute seaduse § 39 lõige 8). Tavapäraselt peab ilma abieluvõimetõendita abiellumiseks olema abiellujal Eesti elukoht nii abieluavalduse esitamise päeval kui ka sellele eelneva kuue kuu jooksul. Kui abiellujal on abieluavalduse esitamisele eelneva kuuekuulise perioodi alguses ja lõpus rahvastikuregistrisse kantud kehtiv elukoht, kuid perioodi keskel on elukoha andmed mõneks ajaks kehtivuse kaotanud, loetakse, et abielluja on siiski täitnud nõude elada Eestis kuus kuud enne abiellumisavalduse esitamist. Selliselt abiellujalt abieluvõimetõendit nõudma ei pea. Elukohaandmete kehtivus võib katkeda elukoha omaniku õigustatud nõudmisel (rahvastikuregistri seaduse § 91), üürivaidlust lahendava komisjoni otsuse või kohtulahendi alusel (rahvastikuregistri seaduse § 93) või aadressandmete muutumisel (rahvastikuregistri seaduse § 94). Tavaliselt saab inimene sellisest elukohaandmete kehtivuse lõppemisest kiiresti teada ja registreerib uue elukoha. Seetõttu nähaksegi perekonnaseisutoimingute seadusega ette, et elukohaandmete kehtivuse lühiajalisel katkemisel ei pea nõudma abieluvõimetõendi esitamist, sest loetakse, et inimene on täitnud Eestis elamise nõude.

* **Seaduslik viibimisalus** - Välismaalane peab Eestis viibima seaduslikult. Seaduslik viibimine peab olema nii avalduse esitamise ajal kui abielu sõlmimise ajal..
* **Välisriigi abielu lõppemist tõendava dokumendi puhul** vt „Kohtuotsuste tunnustamine“ (lisatud)

**Abieluvõime kontrollimine**

Materiaalõigusnormid on sätestatud PKS § 1- 5. Lisaks veel erinorm vaimulikule PKS §-s 6 (vt eestpoolt).

**Abielu sõlmimise kinnitamine**

Vaimulik esitab kummalegi abiellujale küsimuse selle kohta, kas ta tahab teise poolega abielu sõlmida. Abielu sõlmimise tahteavaldus ei tohi olla tingimuslik. Kui mõlemad ütlevad „Jah“ (jaatava vastuse), kuulutab vaimulik, et abiellujad on sellest hetkest alates seaduslikud abikaasad ja annab neile allakirjutamiseks abielukande, seejärel allkirjastab abielukande ise. Abiellujad kirjutavad abielukandele alla abielueelsete nimedega.

**Abielukanne**

Vaimulik koostab abielukande paberil ja edastab selle 3 tööpäeva jooksul koguduse asukohajärgsele maakonnakeskuse kohalikule omavalitsusele koos vastavate dokumentidega (vt PKTS § 47 lg 7).

Kõik vajalikud plangid (avaldus, kanne, tõend) väljastab vajadusel maakonnakeskuse kohalik omavalitsus, kuid neid on võimalik välja printida ka Siseministeeriumi kodulehelt .

Maakonnakeskuse kohalik omavalitsus juhendab vaimulikku s.t kui tekib küsimusi menetlusega seoses, tuleb kohe pöörduda maakonnakeskuse kohaliku omavalitsuse poole.

Ole täpne kande numbri osas (vt Perekonnaseisukannete tegemise ning väljatrüki edastamise ja säilitamise korra määruse §13 lg-t 4)!

**Abielutõend**

Abielutõendeid käsitsi kirjutatuna ei väljasta (kui tõendid väljastab vaimulik, siis trükitakse see arvutis täidetaval põhjal või väljastab tõendid maakonnakeskuse kohalik omavalitsus). Tõend antakse mõlemale abiellujale, aga vaid juhul, kui nad seda soovivad. Tõend väljastatakse tasuta, st selle eest riigilõivu maksma ei pea. Tõendit on võimalik väljastada ainult eesti keeles. Kui abiellujad soovivad võõrkeelset tõendit inglise, saksa või prantsuse keeles, väljastab selle neile maakonnakeskuse kohalik omavalitsus riigilõivu eest.

**KUIDAS OTSIN ÕIGUSNORMI?**

Eesti Vabariigi õigusaktid on avaldatud ametlikus väljaandes Riigi Teataja, mida antakse välja elektrooniliselt [www.riigiteataja.ee](http://www.riigiteataja.eewww.riigitea) . Seaduse või muu õigusakti teksti ei tohi otsida pelgalt Google’i või Neti otsinguna, kuna see võib kuvada õigusakti mittekehtiva redaktsiooni. Riigi Teatajast leiab õigusakti otsingusõna kasutades, milleks sobib õigusakti pealkirja üks või mitu sõna. Õigusakti tekstist leiab info selle kohta, millal õigusakt on vastu võetud, millal ta on jõustunud ning millised on sellesse tehtud muudatused. Õigusakti kehtivuse tingimuseks on selle avaldamine (seaduse puhul avaldamine Riigi Teatajas) ning sellega tutvumiseks jäetud aja tõttu jõustub seadus üldreeglina kümnendal päeval pärast Riigi Teatajas avaldamist, kui seaduses ei ole sätestatud teist tähtaega ning määrus kolmandal päeval pärast Riigi Teatajas avaldamist, kui määruses ei ole sätestatud hilisemat tähtaega. Õigusakti kehtivus on oluline, sest enne ei saa õigusaktis kirjas olevat reeglit kasutada, kui see ei ole jõustunud. Õigusakti rakendussätetes võidakse reguleerida õigusakti mingi osa kehtivust ja kohaldamist ehk siis kaudselt jõustumist. Tavaliselt on seaduse viimaseks paragrahviks seaduse jõustumise paragrahv.

**UURIMISPÕHIMÕTE**

**PKTS § 6 lg 1:**

**Perekonnaseisukande tegemiseks vajaliku asjaolu kindlakstegemiseks võib perekonnaseisuametnik rakendada HMS-is sätestatud uurimispõhimõtet.**

**Uurimispõhimõtte realiseerimisel on järgmised olulised asjaolud, millele tähelepanu pööraks:**

1. **uurimispõhimõtte kasutamine on perekonnaseisuametniku õigus, kuid samas ka kohustus;**
2. **uurimispõhimõtte kasutamine ei tohi olla liiga ressursikulukas, peab olema mõistlik;**
3. **tõendite esitamise kohustus on ka menetlusosalistel.**

**HMS § 6. Uurimispõhimõte**

**Haldusorgan on kohustatud välja selgitama menetletavas asjas olulise tähendusega asjaolud ja vajaduse korral koguma selleks tõendeid oma algatusel.**

Uurimispõhimõtte realiseerimisel tuleb järgida teisigi olulisi haldusmenetluse põhimõtteid. Asjaolude väljaselgitamine ning tõendite kogumine peab olema proportsionaalne, st uurimisele kuluv aja-, raha- ning muu ressursikulu peab olema isikut üksnes mõistlikus ulatuses koormav.

HMS ei anna otsest vastust küsimusele, kuivõrd ulatuslikult peab haldusorgan uurimispõhimõtet rakendama. Mõningaid järeldusi saab HMS põhimõtetele tuginedes siiski teha. Tõendite kogumine peab olema eesmärgipärane ja efektiivne (HMS § 5 lg 2), kasutades ära võimalikult lihtsaid ning kiireid kogumismeetodeid. Andmete kogumise viis peab olema kohane, vajalik ja proportsionaalne seatud eesmärgi suhtes (HMS § 3 lg 2). Tõendite kogumisel peab arvestama avalikkuse ning andmekaitse põhimõtetega (HMS § 7).

Uurimispõhimõtte eesmärk ei ole kogu tõendamiskoormuse asetamine üksnes haldusorganile. Ka menetlusosalisel on kohustus tõendeid esitada. HMS § 38 lg 3 kohaselt on menetlusosaline kohustatud haldusorganile esitama ja teatavaks tegema talle teada olevad menetluses tähtsust omavad asjaolud ja tõendid. Selle kohustuse täitmata jätmisel võib haldusorgan soodustava haldusakti andmisel jätta taotluse läbi vaatamata.

1. Sõltuvalt õigusaktist peab sisu tundma kas täielikult või osaliselt. [↑](#footnote-ref-1)
2. Vt täpsemalt Alexander Lüderitz „Perekonnaõigus. Õpik.“ Tallinn 2005. Kirjastus Juura, lk 25. [↑](#footnote-ref-2)
3. Abielu mõistet riikide seadustest üldjuhul ei leia. Enamikel juhtudel algab abielu reguleeriv õigusakt või selle osa abieluvõimest. Abielu mõiste kui sellise puhul ollakse ka õiguskirjanduses ettevaatlik, sest abielu tähendus ühiskonnas on ajas muutuv. Mõned näited [↑](#footnote-ref-3)
4. A. Lüderitz. Perekonnaõigus. Õpik. Tallinn 2005. Kirjastus Juura. Lk 49. [↑](#footnote-ref-4)
5. Abieluvõimet tundis juba kanooniline õigus, liigendades abiellumistakistusi. A.Lüderitz. Perekonnaõigus. Lk 54. [↑](#footnote-ref-5)
6. Kuidas mõista REÕS §-iga 56 sätestatud mõisteid „abielu sõlmimise eeldused“ ja „sõlmimise takistused“ PKSi mõttes, kui REÕS võeti vastu juba 2002. aastal. [↑](#footnote-ref-6)
7. Rahvastikuregistrisse kantavat asjaolu kinnitav või tuvastav perekonnaseisuametnik teeb otsuse perekonnaseisukandena (PKTS § 7). [↑](#footnote-ref-7)